ปตท. -บางจาก ประกาศปรับลดราคาขายปลีกน้ำมันดีเซล บี7 และดีเซลพรีเมี่ยม บี7 ลง 1 บาทต่อลิตร
บริษัท ปตท. น้ำมันและการค้าปลีก จำกัด หรือพีทีทีโออาร์ และบริษัท บางจาก คอปปอเรชั่น จำกัด(มหาชน) ประกาศปรับลดราคาขายปลีกน้ำมันดีเซล บี7 และดีเซลพรีเมี่ยม บี7 ลง 1 บาทต่อลิตร ส่วนน้ำมันชนิดอื่นราคาคงเดิม มีผลตั้งแต่ช่วงเช้าวันนี้ 5 ตุลาคม 2564 ตั้งแต่เวลา 05.00 น.เป็นต้นไป ส่งผลให้ราคาขายปลีกน้ำมันหน้าสถานีบริการในเขตกรุงเทพมหานครและปริมณฑล  เบนซิน 95 ลิตรละ 38.56 บาท แก๊สโซฮอล์ 95 ลิตรละ 31.15 บาท  แก๊สโซฮอล์ 91 ลิตรละ 30.88 บาท  E20 ลิตรละ 29.64 บาท  E85 ลิตรละ 23.44 บาท ส่วนดีเซล บี7 ลิตรละ 30.29 บาท ดีเซลพรีเมี่ยมบี7 ลิตรละ 35.06 บาท ดีเซล บี 10 ลิตรละ 28.29 บาท และบี 20 ลิตรละ 28.04 บาท ซึ่งเป็นราคาที่ยังไม่รวมภาษีบำรุงแต่ละจังหวัด การปรับราคาดังกล่าว เป็นผลจากมติที่ประชุมคณะกรรมการบริหารนโยบายพลังงานหรือ กบง. ที่มีรองนายกรัฐมนตรีและรัฐมนตรีว่าการกระทรวงพลังงานเป็นประธานพิจารณาบรรเทาผลกระทบให้กับประชาชนและดูแลราคาน้ำมันที่มีผลต่อระบบเศรษฐกิจ หลังจากสถานการณ์ราคาน้ำมันในตลาดโลกมีแนวโน้มเพิ่มขึ้นอย่างรวดเร็ว ส่งผลต่อราคาดีเซลบี7 แตะระดับเกิน 30 บาทต่อลิตร